**Eriävä mielipide**

Olen lakivaliokunnan kanssa eri mieltä koskien seurakuntatalouden tilintarkastajan kelpoisuutta. Kannatan kirkkohallituksen esitystä siitä, että seurakunnan ja seurakuntayhtymän tilintarkastajan ja varatilintarkastajan tulee olla JHT-tilintarkastaja tai tilintarkastusyhteisö.

Perustelen tätä seuraavilla seikoilla.

1) Seurakuntien kirjapitoasioiden neuvottelukunta, joka on asiantuntijaelin, on puoltanut JHT-pätevyyttä.

2) Tulevat JHT- tilintarkastajat, toisin kuin KHT-tilintarkastajat, ovat erityisesti kouluttautuneet julkistalouteen ja –hallintoon. Heidän osaamisensa hyödyttää seurakuntatalouksien taloushallinnan kehittämistä ja lisää tarkastustoiminnan luotettavuutta.

3) Kirkolliskokouksessa talousasioihin erikoistunut talousvaliokunta on pitänyt lausunnossaan erittäin tärkeänä, että jatkossa kaikissa seurakuntatalouksissa tilintarkastajana toimisi julkishallinnon ja –talouden tilintarkastuksen erikoistumistutkinnon suorittanut JHT-tilintarkastaja.

Kirkkojärjestyksen 15 luvun 7 §:n 2 momentin tulisi siten kuulua seuraavasti:

”Tilintarkastajan ja varatilintarkastajan tulee olla JHT-tilintarkastaja tai tilintarkastusyhteisö. Tilintarkastusyhteisön on määrättävä päävastuulliseksi tilintarkastajaksi JHT-tilintarkastaja.”

Turussa 7.5.2015

Antti Savela Aulis Ansaharju Jaana Hallamaa Joni Hiitola

Johannes Leppänen Merja Vuorikari